”Ehdottomasti järjestäytynyttä rikollisuutta” – Jari Kinnunen tuntee valepoliisien temput ja kertoo nyt, miten he onnistuvat vakuuttamaan

Ylikomisario Jari Kinnunen kertoo, että vanhuksille soittavat ”valepoliisit” ovat usein kasanneet rikollisryhmän pelkästään rahaa huijatakseen.

Sisä-Suomen poliisilaitoksen rikosylikomisario Jari Kinnunen (kuva oik.) muistuttaa, että poliisi ei missään tapauksessa kysele kenenkään verkkopankkitunnuksia tai muita pankkitietoja.­

Valepoliisi-ilmiö nostaa taas uhkaavasti päätään. Elokuun ja syyskuun aikana pelkästään Itä-Uudenmaan alueella on kirjattu jo 25 valepoliisitapausta. Uhrit ovat menettäneet valepoliiseille jopa kymmeniä tuhansia euroja – jotkut ihan kaiken, mitä tililtä on vaan saanut nostettua.

Sisä-Suomen poliisilaitoksen rikosylikomisario Jari Kinnunen on perehtynyt työssään erityisesti tällaisiin huijareihin. Hän kertoo, että valepoliisihuijaukset ovat käytännössä osa järjestäytynyttä rikollisuutta, vaikka niitä ei sellaiseksi ole luokiteltu.

– Sitä se ehdottomasti on. Siihen on perustettu ryhmä tai ryhmiä, joissa jokaisella on oma tarkka tehtävänsä. Ryhmät on perustettu vain tätä tarkoitusta varten, ne ovat hierarkkisesti organisoituja ja toiminta on suunnitelmallista. Liivejä ei välttämättä tarvitse olla päällä.

” Yksi on kuljettaja, yksi etsii uhrien puhelinnumeroita ja yksi tai kaksi soittelee uhreille.

Kinnunen kertoo, että huijauksia tehtailevissa rikollisryhmissä on usein yhdestä kolmeen päätekijää, jotka värväävät avukseen koko joukon väkeä.

Ensinnäkin rikolliset tarvitsevat rahansiirtoja varten bulvaanitilejä tai ihmisiä, jotka antavat tilinsä rikollisten käyttöön. He myös jäävät oikeastaan aina kiinni.

– He ovat yleensä saaneet rikollisilta tarjouksen josta ei voi kieltäytyä.

Bulvaanien lisäksi huijarit hankkivat erilliset henkilöt nostamaan huijatut rahat pankkiautomaateista jostain päin Suomea. Näitä rahannostajia vahditaan tarkoin, mutta heitä pidetään myös tarpeeksi luotettavina, jotta heille voidaan uskoa rahaa. Myös rahaa nostavat henkilöt jäävät Kinnusen mukaan useimmiten kiinni.

– Nostaja siirtää rahan joko toiselle bulvaanitilille, muuttaa bitcoineiksi tai antaa seuraavalle toimittajalle käteen. Sitä kautta leijonanosa päätyy toiminnan organisoijille.

– Minun kokemukseni mukaan nämä saattavat istua samassa autossa ja ajella satoja kilometrejä päivässä. Yksi on kuljettaja, yksi etsii uhrien puhelinnumeroita ja yksi tai kaksi soittelee uhreille.

” Heidän käyttämänsä kielen, sanavalinnat ja poliisin terminologian on tuskin voinut oppia ainoastaan Matulaa katsomalla.

Huijaukset ovat iso ongelma, Kinnunen kertoo. Vuonna 2017 rahaa meni noin miljoona euroa ja juttuja oli noin tuhat. Viime vuodelta voidaan hänen mukaansa puhua sadoistatuhansista euroista.

Toiminnan organisoinnista kiinni jääneet huijarit ovat Kinnusen mukaan olleet pääsääntöisesti romanitaustaisia. Hän sanoo, etteivät romanit välttämättä itse uskalla puhua aiheesta, koska se tuo monesti jopa tappouhkauksia. Valtaväestön taas on vaikea ottaa asiaa puheeksi rasistileiman pelossa.

– Tämä ei kuitenkaan ole koko kuva romaneista. Suurin osa heistä on ihan tavallisia ja mukavia ihmisiä, jotka eivät rikoksia tee.

Toiminta on usein jatkunut heti tekijöiden päästyä vankilasta. Kinnusen alueella Sisä-Suomessa on hänen mukaansa viime aikoina ollut hiljaista, eikä kukaan ole esiintynyt ylikomisario Jari Kinnusena.

Niinkin on tosiaan tehty, Kinnunen kertoo. Rikolliset ovat muutoinkin osanneet esiintyä vakuuttavasti.

– Heidän käyttämänsä kielen, sanavalinnat ja poliisin terminologian on tuskin voinut oppia ainoastaan Matulaa katsomalla. Kyllä he ovat poliisin vanhoja tuttuja.

Koska rikollisten uhrit ovat usein olleet haavoittuvassa asemassa olevia ihmisiä, esimerkiksi vanhuksia, Kinnunen on ryhtynyt kiertämään ikäihmisten kerhoissa ja tapahtumissa kertomassa huijauksista. Se on osoittautunut tehokkaaksi.

Hän muistuttaa vielä, että poliisi ei missään tapauksessa kysele kenenkään verkkopankkitunnuksia tai muita pankkitietoja.

– Jos poliisi niitä tarvitsee, on kyse rikoksesta ja silloin saamme ne tiedot ilman soittamistakin.